104. ர ழவல் லனபுணரிற் றன்மெய்ம் மயக்கம். (24) () ர ழ அல்லன புணரின் தன் மெய் மயக்கம். பவாநந்தர் உரை பதவுரை ர ழ அல்லன = ரகர ழகரங்கள் அல்லாதனவாகிய பதினாறு மெய்களும்,  புணரின் = தம்மொடு தாம் கூடினால்,  தன் மெய் மயக்கம் ஆம் = தன் மெய்ம்மயக்கம் என்று சொல்லப்படும். பொழிப்புரை ரகர ழகரங்கள் அல்லாதனவாகிய பதினாறு மெய்களும் தம்மொடு தாம் கூடினால் தன் மெய்ம்மயக்கமென்று சொல்லப்படும். உதாரணம்: அக்கு, அங்ஙனம், அச்சம், மஞ்ஞை, திட்டை, வண்ணம், பத்து, முந்நீர், செப்பம், செம்மை, மெய்யன், அல்லல், தெவ்வர், உள்ளம், சுற்றம், அன்னை என வரும்.  தன் மெய்ம்மயக்கம் என்றது, உடனிலை மெய்ம்மயக்கத்தை.